
Til Carla Neggers, med stor hengivenhet.


KAPITTEL 1

June Hudson hadde nerver av stål. Hun var trettisju år gammel og hadde vært lege i småbyen Grace Valley i California i over ti år, og det hun hadde måttet takle i den sammenhengen, var ikke egnet for sarte sjeler. Hun hadde hjulpet til verden en baby i baksetet på en pickup, hun hadde hatt en tømmerhuggers avkappete arm liggende på is mens hun ventet på ambulansehelikopteret, og hun hadde gitt medisinske råd mens hun stirret inn i løpet på geværet til en marihuanadyrker. Hun var saktens feminin nok, men tøff. Sterk. Fryktløs.

Eller kanskje hun ikke var direkte fryktløs, men hun hadde i hvert fall lært å få det til å se ut som om hun var det.

Så fikk hun en telefon en tidlig morgen, med en nyhet som fikk hjertet til å sette opp farten, og svetten til å bryte ut på overleppen. All kraft ble liksom sugd ut av beina hennes, og hun sank skjelvende ned på en kjøkkenkrakk.

Samtalen begynte egentlig ganske uskyldig. Det var venninnen hennes, Birdie, som ringte, og hun kunne fortelle at Chris og sønnene hans skulle komme hjem. Chris var Birdies sønn, og han hadde selv to sønner, tvillinger på fjorten år.

–På besøk? spurte June.

–For godt, sier han. Han og Nancy skal skilles.

June fikk regelrett sjokk. Skilles?

–Han spurte om du var single fremdeles, fortsatte Birdie, med et aldri så lite snev av håp i stemmen.

Det var da Fryktløse June begynte å skjelve. Chris hadde vært kjæresten hennes en gang. Hennes første kjæreste, faktisk. Og den som hadde gitt henne hennes første kjærlighetssorg. Hun hadde forbannet seg på at hun en dag skulle binde og kneble ham og torturere ham for hjertesorgen han hadde gitt henne den gangen.

Chris var eneste sønn av Birdie og dommer Forrest. Han hadde giftet seg med en annen skolevenninne, eller rettere sagt rival, Nancy Cruise, og hadde bodd i den sørlige delen av California i rundt atten år. I løpet av den tiden hadde han bare vært i Grace Valley på besøk noen få ganger, mens foreldrene, på sin side, ofte hadde vært og besøkt ham i hjemmet hans i San Diego. De få gangene han hadde vært i Grace Valley, hadde June gjort alt hun kunne for å unngå ham. Og de gangene hun likevel hadde støtt på ham, hadde hun opptrådt kjølig og distansert. Kroppsspråket hennes hadde med all tydelighet sagt at fortid var fortid, og at hun sjelden og aldri tenkte på ham mer.

Det var delvis sant. Hun brukte ikke mye tid på å gruble på en over tjue år gammel romanse som hadde endt med brudd. Men de få gangene hun hadde sett ham igjen, var hun straks blitt minnet på det som hadde skjedd den gangen like etter at de var ferdige på high school. Han hadde dumpet henne til fordel for Nancy, uten et ord til forklaring eller unnskyldning. Og hun hadde også oppdaget at han fremdeles var like pen som han hadde vært da de gikk på skolen sammen. Hun hatet ham av begge de to nevnte grunnene.

Og nå var han altså skilt og lurte på om hun var tilgjengelig? Ha! Ja, du kan drømme, du, Chris Forrest, tenkte hun og fnyste foraktelig innvendig.

Hun pratet en liten stund med Birdie, som naturligvis var ganske opprømt over nyheten fra sønnen. Så la hun på og ble sittende på kjøkkenkrakken, fremdeles sjokkert og fortumlet. Tankene dreide seg stort sett om hvordan hun skulle planlegge en langsom død for Chris. Så ringte telefonen igjen.

–Chris Forrest skal flytte tilbake til Grace Valley, rapporterte faren hennes, Elmer.

–Jaså, sier du det? sa hun og lot som om hun ble overrasket. –Birdie og dommeren er vel henrykte da.

–Han har skilt seg fra Nancy og fått foreldremyndigheten over ungene, og det er vel naturlig, siden det er to gutter, mener jeg.

–Så hyggelig, da.

–Skilt, understreket Elmer.

–Vel, jeg mente ikke at det var hyggelig, sa June. –Men at han skal flytte tilbake hit med sønnene sine. Det er hyggelig. Særlig for Birdie og dommeren.

–Men blir du ikke litt opprømt og hektisk i kinnene av dette? spurte Elmer. –At han er single igjen, mener jeg?

Hun kjente på kinnene sine. De var flammende hete, men ikke av opprømthet eller lidenskap. Trodde faren virkelig at hun ville stå klar og ta imot slampen med åpne armer? –Aldeles ikke, nei. Det vi hadde, var en ungdomsforelskelse. Det er to tiår siden jeg la det bak meg.

–Jaså? sa Elmer. –Nå vel, er det kjøttpudding hjemme hos deg i kveld?

–Pappa? Vet du tilfeldigvis når de flytter hit?

–Jeg mener dommeren sa at flyttingen er rett om hjørnet, at Chris vil at guttene skal starte det nye skoleåret på skolen her. Nå… kjøttpudding i kveld? Det er allerede tirsdag igjen.

–Rett om hjørnet? Hun rørte fraværende ved håret sitt, som fremdeles var vått etter dusjen. Hun hadde aldri vært spesielt flink med sånne ting som hår og frisyrer. Hun kunne operere ut en betent blindtarm på null komma niks og sy sammen flenger og sår så perfekt at en hvilken som helst plastikkirurg ville blitt grønn av misunnelse, men hva hun skulle gjøre med det skulderlange, mellomblonde håret, eller kommuneblondt, som moren hadde pleid å kalle det, ante hun ikke.

Nancy hadde alltid hatt fabelaktig fint hår, tykt, brunt, glansfullt og langt.

June så på hendene sine. Legehender. Kortklipte negler, røde knoker etter all vaskingen og skrubbingen de måtte gjennom i løpet av dagen, og… hei, hva var det? En aldersflekk?

Hun hadde hørt at Chris, Nancy og guttene deres hadde medlemskap i en country club.

–Ser deg her i sekstiden, pappa.

–Er alt bra med deg, June? Du høres så sliten. Måtte du på hjemmebesøk i går kveld?

Personsøkeren hennes begynte plutselig å vibrere inne på soverommet, og hun sprang inn for å ta den. –Nei, sa hun inn i telefonen, –jeg hadde ikke hjemmebesøk. Det var en rolig kveld. Men nå må jeg legge på, pappa. Fikk nettopp inn en melding.

–Ok, ser deg senere, sa han og la på.

Displayet på personsøkeren viste politikammerets nummer, og 911 var lagt til for å vise at det dreide seg om et krisetilfelle. Hun ringte straks tilbake. –Det er meg, June, sa hun.

Det var politibetjent Ricky Rios som hadde ringt. –Politimester Toopeek har fått en melding om skyting ute ved Culley-stallene, June. Han vil ha deg utover så fort som mulig.

–Har han tilkalt ambulanse eller et legehelikopter? spurte hun, mens hun tok på seg skoene.

–Nei, han har bare spurt etter deg, svarte Ricky.

June trev legevesken sin og en klemme til håret, plystret på collien sin, Sadie, og var ute av døren på under femten sekunder. Hun hadde døgnvakt på klinikken, en tjeneste hun delte med den andre legen i Grace Valley, John Stone, og derfor kjørte hun byens nye ambulanse. Den var så ny at hun ikke følte seg helt bekvem med den ennå, så hun kjørte ikke fortere enn normalt, selv om hun satte på både blålys og sirene. Det var tidlig på morgenen, og hun ville ikke risikere å kjøre på et dyr eller runde en sving i veien og dure rett inn i et eller annen saktegående gårdskjøretøy.

Hun hadde radio til disposisjon også nå, men prøvde ikke å kalle opp Tom Toopeek for å få nærmere opplysninger om skytingen, for mange av innbyggerne i byen hadde også politiradio. Den var rene underholdningen for noen. Men, tenkte hun, hun kunne visst like gjerne bruke den, for her i Grace Valley visste alle uansett det meste om alle, så innen lunsjtid ville hele byen garantert vite alt om det som var skjedd likevel.

Daniel og Blythe Culley bodde i et middels stort hus på en gård med plass til to svære staller, fem innhegninger og i tillegg mer enn nok beitemark. Eiendommen lå ved foten av Coast Ranges-fjellene. Paret var hestefolk fra Kentucky og hadde startet i det små, men for rundt ti år siden hadde de hatt stor suksess med en hingst som hadde løpt på banene i San Francisco og San Diego, og ryktet om stallen deres hadde spredt seg som ild i tørt gress. De hadde nå cirka tjue ansatte, alt etter hvor mange hester de hadde til enhver tid. Klientene kom alle steder fra, og ekteparet Culley hadde mer enn nok å gjøre året rundt.

June prøvde ikke å spekulere på hva som hadde skjedd. Så å si alle i dalen eide skytevåpen, og særlig hvis de bodde i landlige områder og hadde ville dyr tett innpå seg. Kanskje en av de ansatte på ranchen hadde hatt et uhell, eller kanskje noen der hadde havnet i krangel, selv om det var mindre sannsynlig. Hun nærmet seg stallene og tenkte litt fraværende på ekteparet Culley og hva slags mennesker de var… jordens salt. De hadde alltid vært et lykkelig par, fulle av hengivenhet for hverandre. Stillferdige, men vennlige og hjelpsomme. De holdt seg mest for seg selv, og som de fleste bønder, rancheiere, vinprodusenter, tømmerhuggere og andre i området arbeidet de fra tidlig om morgenen til sent på kvelden, sov godt og sto tidlig opp neste dag og begynte å arbeide igjen. Et sterkt partnerskap, et sterkt ekteskap, slik som det Daniel og Blythe hadde, var nødvendig om man skulle klare å arbeide slik de gjorde. Bare synd, tenkte June, at de ikke hadde fått barn. De ville blitt flotte foreldre.

Klokken var blitt sju, men de høye trærne på eiendommen stengte solen ute, og en litt nifs tåke lå og svevde i luften foran huset. Toms Range Rover sto parkert omtrent hundre meter fra huset, og Tom selv sto ved siden av med riflen sin støttet mot høyre skulder. En tønne lå veltet, og Daniel lå på magen over den, med buksene trukket nedover lårene og rumpeballene fulle av små hull etter en haglladning.

–Daniel, hva i helsike…? utbrøt June, idet hun trev legevesken og skyndte seg ut av ambulansen.

–Gamla har gått fra sans og samling, sa han.

–Blythe? Er det hun som har gjort dette?

–Vet du om noen annen gal, gammel kjerring her ute? sa han.

–Vel, jeg… For det første var de ikke gamle i det hele tatt, tenkte June. Blythe var rundt femtifem, og Daniel kanskje litt eldre. Det var vanskelig å si. De hadde vært unge da de flyttet til dalen, og June hadde aldri trengt å behandle noen av dem for noe som helst. Det i seg selv hadde vært et lite mysterium for henne. Hvorfor hadde de kjørt til en annen by for å gå til lege der? Hadde de ikke stolt på faren hennes, Elmer, som hadde vært bylege i Grace Valley før henne? De var jo ellers gode venner med Elmer. Men kanskje de, i motsetning til de fleste andre i dalen, ikke ville ha en lege som de kjente godt.

–Hvor er Blythe? spurte hun.

Tom pekte vagt med riflen i retning huset, og June snudde seg. Gjennom morgentåken så hun kvinnen sitte i en gyngestol på verandaen med en hagle liggende i fanget.

–Har du snakket med henne? spurte hun Tom.

–Bare på avstand. Hun trenger tydeligvis litt tid til å tenke gjennom saker og ting.

–La henne tenke lenge nok, sa Daniel, –så kommer hun nok ned hit og retter hagleløpet mot hodet mitt. Som jeg for øvrig burde fått grundig undersøkt for minst tretti år siden.

June så på den maltrakterte bakenden hans. –Jeg må ta deg med til klinikken, Daniel. Vi trenger rensemidler og bandasjer… og noen fine pinsetter. Men du kommer til å bli helt fin igjen. Om enn litt arret, kanskje.

–Jeg forlanger i så fall å få ligge på magen hele veien.

–Det skjønner jeg godt. Hvis jeg legger båren ned bak i bilen, klarer du å komme deg bort og legge deg på den uten hjelp da?

–Jeg skal prøve.

–I mellomtiden må vi se om det er noe vi kan gjøre for Blythe.

–Gjøre for henne? gjentok han vantro.

–Synes du jeg bør sperre henne inne? spurte Tom.

–Hva gjør du vanligvis når noen skyter noen? Roper hurra?

–Kom igjen da, Daniel, sa June tålmodig. –La oss se om vi får deg på beina og bort i bilen. Jeg skjønner ikke hva du har gjort for å få Blythe til å handle så brutalt. Hun som alltid er så rolig og snill.

–Det viser hva du vet, mumlet han, mens han reiste seg forsiktig. Han holdt buksene sammen foran, så de ikke skulle gli enda lenger ned, og gikk mot ambulansen med små, tydelig smertefulle skritt.

–Jeg har i hvert fall aldri sett henne annet enn rolig og snill, svarte June.

Døren på førersiden sto åpen, men Sadie satt fremdeles verdig og majestetisk i passasjersetet. –Sadie, kom nå, sa June. –Gå ut og ta deg en runde på gresset. Sånn, ja, flink bisk, tilføyde hun, mens hunden tråkket elegant over konsollen og hoppet ned.

–Jeg skjønner ikke hva du har gjort, sa June igjen.

–Nei, det gjør du nok ikke, svarte Daniel bistert.

*

Tom holdt riflen med skjeftet vendt frem og gikk rolig mot verandaen. Blythe virket sliten og nedfor. Han visste et og annet om familiære kontroverser. Ekteparet hadde antagelig kranglet kvelden før, kanskje hele natten. Det som var skjedd, kunne ha bygget seg opp i dager, til og med uker.

Blythe Culley kunne ikke akkurat kalles vakker; hun hadde et rundt ansikt og røde kinn som liksom lyste opp som julelys når hun smilte. Hun hadde lagt seg litt ut med årene, og håret, som tidligere hadde vært helt svart, hadde fått striper av grått. Hun hadde mørke skygger under øynene.

–Du har visst hatt en stressende morgen, sa han.

–Den har vært litt krevende, ja.

Tom hevet de mørke brynene. Han var født i Cherokee Nation og hadde flyttet fra Oklahoma med familien sin som liten gutt. Han hadde ikke vokst opp i reservatet han var født i, men var likevel blitt oppdratt i navahoenes ånd av foreldrene Philana og Lincoln, som fremdeles bodde sammen med ham og familien hans. Det var naturlig for Tom å lytte og iaktta før han foretok seg noe. Tiden for handling og samtale kom uansett alltid før han ventet.

–Jeg tror vi har ordnet opp i tingene nå, sa hun, mens en stor tåre presset seg frem og rant nedover det ene kinnet.

Tom senket riflen langsomt og satte den opp mot verandarekkverket, og så gikk han rolig opp på verandaen og bort til henne, tok opp haglen hun hadde liggende i fanget, og sjekket at det ikke var flere skudd i kammeret. Han plasserte våpenet ved siden av sitt eget. –Nei, Blythe, sa han, –det er ikke ordnet opp i. Jeg har snakket med Daniel.

–Hva har han sagt? Hun så litt forskrekket på Tom, som om hun var redd for at alle hennes og ektemannens hemmeligheter skulle bli offentlig kjent.

–Han mener at du er mentalt forstyrret. For å si det enkelt.

Uroen hennes vek plass for sinne. –Kan tenke meg det, ja.

–Vil du fortelle meg hvorfor du skjøt på ham?

–Han sa ting til meg som han aldri burde ha sagt.

–Hva da?

–Jeg tror ikke vi trenger å komme nærmere inn på det.

–Jo, kanskje vi gjør det, sa Tom. –Jeg vil gjerne vite hva en mann kan si til en kvinne som er så grovt eller så krenkende at det får henne til å skyte ham. Daniel er ikke drikkfeldig, og ikke er han voldelig heller. Jeg vil heller kalle ham en mild mann. Han er sannsynligvis en av de bedre ektemennene her i dalen… og etter min mening er du heldig som har fått ham.

Blythe begynte å gråte stille. Skuldrene ristet, og tårene dryppet ned på de store brystene hennes. –Ja, der sa du de rette ordene. Jeg har vært heldig som har fått ham. Og nå er det en annen som holder på å få ham.

Hun reiste seg, gikk inn i huset og slo døren hardt igjen etter seg.

*

Tom var såpass usikker på Blythes mentale tilstand at han ikke ville la henne være alene. Han var redd hun kunne komme til å skade seg selv. Men da han prøvde å finne ut hvem av vennene hennes han kunne ringe til og be om å komme og være hos henne, kom han ikke på et eneste navn, og det gikk opp for ham hvor isolert Daniel og Blythe alltid hadde levd her på ranchen sin. Hvordan var det mulig at de var så godt kjent av alle og så godt likt i en liten by som Grace Valley, når de ikke hadde en eneste nær venn?

Tre av de ansatte på ranchen, som hadde ligget lavt siden spetakkelet startet, kom gående fra innhegningene og stallene. Tom så på dem og sa: –Vet dere om noen jeg kan ringe til? Noen som kan komme og være her hos Blythe?

De tre mennene trakk på skuldrene og ristet på hodet.

Tom kunne selvfølgelig ringe en av naboene, men kom til at det ikke ville være riktig i dette tilfellet. Dette krevde en nær venn. Eller en profesjonell hjelper.

Han ringte Jerry Powell, byens eneste privatpraktiserende psykolog.

–Vil hun snakke med meg, tror du? sa Jerry.

–Det spiller ingen rolle, Jerry. Hun kan enten snakke med deg eller bli med meg til politistasjonen. Kom bort hit.

Mens alt dette skjedde, var June kommet tilbake til klinikken sin, hadde plukket hagl ut av rumpeballene til Daniel og gjentatte ganger prøvd å få ut av ham hva han hadde gjort som hadde fått Blythe til å reagere så voldsomt. –Kjerringa er bare riv ruskende gal, svarte han.

En av Daniels ansatte kom og hentet ham med en pickup. Det lå et par høyballer på lasteplanet, og Daniel var glad han kunne ligge over dem på veien tilbake til ranchen.

June begynte imens å ta imot dagens pasienter, og mange av dem ville vite hva som var skjedd med Daniel. Det var blitt sent på morgenen da hun omsider tok klemmen ut av håret og prøvde å få skikk på det. Men til ingen nytte. Det levde som vanlig sitt eget liv, og hun ga opp og samlet det i nakken og festet det med klemmen igjen.

Det var sent for Junes første kaffekopp på Fuller’s Café like over gaten. Hun pleide vanligvis å stikke innom der i sjutiden om morgenen, på vei til klinikken. Kroppen hadde ennå ikke fått sin vante dose med koffein og sukker på sedvanlig tidspunkt, og kanskje det var det som gjorde at hun var så amper. Hun pleide ellers å ha et veldig jevnt humør.

–Travel morgen, June? spurte George Fuller. –Daniel Culley får rumpa full av hagl, og Chris Forrest kommer hjem nyskilt og alt. Fremdeles svak for ham, kanskje?

–George, det var på high school. Ikke vær dum.

–Hvorfor skulle han ellers komme tilbake til Grace Valley?

–Vel, tja… nei, hvorfor? Fordi han har familie her, kanskje? Eller kanskje fordi denne byen er et bra sted å la tenåringer vokse opp på? Eller kanskje han bare liker stedet der han vokste opp selv?

George flirte fåret. –Og hva om han har lyst til å bli sammen med deg igjen?

–George, det var på high school! sa June igjen, oppgitt nå.

–Jeg lurer på om han vet hvor gretten og ilter du er blitt med årene?

–Hold munn og la meg få en kopp kaffe og en bjørneklo, så blir jeg kanskje tilsnakkende. Du har alltid et eller annet å komme med som irriterer meg.

–Jeg har gitt deg bjørneklør og boller og kaker i ti år nå, June, og du er fremdeles like tynn som du var da du gikk på skolen. Har du høyt stoffskifte, kanskje?

–Sannsynligvis.

George klappet seg på magen, som sprengte på under skjorten. Han så ut som om han var sju måneder på vei. –Hva med mitt, da? sa han. –Er det kaputt?

–Ja, både det og visse andre av mekanismene dine, svarte hun, mens hun tok kaffen og kaken sin.

Hun snudde seg for å gå. –Jeg tåler å høre det der, sa han. –Jeg ville vært krakilsk, jeg også, om jeg hadde stått hele morgenen og pirket hagl ut av rumpa på en gammel rancheier.

Det hadde vært en interessant morgen så langt, tenkte June. Hun var på vei mot døren, men fikk plutselig se Tom og noen av de faste kafégjestene lenger borte ved disken, så hun satte kurs mot dem i stedet.

–Vi har et lite veddemål gående her, doktor, sa Ray Gilmore. –Jeg tipper at Blythe satte rundt tretti hagl i rassen på Daniel, men Sam sier at det var han som solgte Dan haglen, at den ikke skyter ut mer enn ni hagl pr. ladning, og at den ikke er stødig nok til at noen kan få fire fulltreffere på et mål så lite som Daniels magre rumpe. Sam tipper maks tolv hagl. Hvem av oss har rett?

–Har ikke dere gutter noe bedre å ta dere til? spurte June.

Sam og Ray så på hverandre og trakk på skuldrene. –Nei, svarte de i kor.

–Denne byen, altså, sa hun og ristet på hodet. Hun så på Tom. –Hva gjorde du med Blythe?

–Hun har roet seg nå, svarte han nøytralt.

–De to er omtrent de siste her i dalen jeg ville ha ventet noe sånt av, sa hun.

–Enig, nikket han.

–Ekteskapet, sa hun og sukket. –Det er skjøre greier, hva?

Tom, Sam Cussler og Ray, som alle sammen var gift med viljesterke kvinner, ristet på hodet. Den ene plystret, den andre lo litt bistert, og den tredje mumlet: –Det har du pokker så rett i. Denne siste var Sam, en veltrent, energisk syttiåring som nylig hadde giftet seg med tjueseks år gamle Justine.

–Hei, June, sa Ray, –du er vel spent nå, hva? Nå som den gamle flammen din flytter tilbake til byen, mener jeg? Ungkar og spellemann igjen, og alt.

Det kom tydeligvis til å bli en veldig lang dag.


KAPITTEL 2

June, Tom Toopeek, Chris Forrest og Greg Silva hadde vokst opp sammen. De hadde vært bestevenner, jevnbyrdige og fortrolige. Guttene hadde ikke virket som om de registrerte at June var jente engang, før de kom i puberteten. Da var hun blitt litt fjern; hun hadde plutselig private saker hun måtte håndtere uten dem. Og guttene hadde ikke skjønt noe som helst. De hadde klatret opp i det store treet utenfor soveromsvinduet hennes og prøvd å få et glimt av noe feminint. Chris hadde ramlet ned og brukket armen. Elmer hadde gipset ham litt mer enn strengt tatt nødvendig, og Chris hadde gått rundt med styrbord slagside i seks hele uker.

Da det første året på high school nærmet seg slutten, var Chris og June et par. Og det fortsatte de å være gjennom hele resten av high school-perioden… hun var cheerleader, han quarterback. En annen jente, Nancy Cruise, var også cheerleader. Hun jaktet uten stans på Chris, til tross for at han allerede hadde en kjæreste. Og Chris, som egentlig var ganske barnslig fremdeles, var ikke upåvirket av interessen hennes. Han lurte ofte på om han egentlig burde binde seg så ung, og når han tvilte og begynte å bevege seg bort fra June, var det alltid i retning Nancy. Og hver gang det skjedde, triumferte Nancy uhemmet. Så gikk Chris tilbake til June og bønnfalt henne om å ta ham tilbake, med løfte om aldri mer å se på en annen jente engang, og Nancy gikk straks i gang med å klekke ut nye metoder for å få ham i garnet igjen. Krigen pågikk i fire år. June scoret flest ganger og sikret seg mest tid på quarterbackens dansekort, men Nancy var en konstant og meget reell trussel.

Nancy var vanskelig å takle, men moren hennes var enda verre. Hun var en dominerende, sjefete kvinne i stand til å skremme vannet av de fleste. Hun satt som leder for en rekke komiteer i byen og ledet også skolens foreldre- og lærerforening i tre år på rad. Hun var en bølle, og alt det fandenivoldske Nancy prøvde å påføre stakkars June, sørget mrs Cruise for å doble.

Når June tenkte tilbake, slo det henne at det eneste som hadde vært negativt i de ellers lykkelige skoleårene, var dette trekantforholdet mellom henne selv, Chris og Nancy. I ettertid skjønte hun selvfølgelig at hun burde ha dumpet ham allerede den første gangen han svek henne. Men som de fleste unge jenter, hadde hun ikke lyst til å være alene, og det var ingen andre enn Chris hun ville ha. Etter en masse om og men, han gnålte og maste, og hun holdt igjen, ga hun til slutt etter og lot ham ta uskylden hennes. Fra da av og frem til eksamen holdt han seg til henne og bare henne. Så vidt hun visste, i hvert fall.

På ett område var ikke Chris og June samstemte, og det var skolearbeidet og hvordan de vektla det. June elsket å gå på skolen og fikk alltid gode karakterer, mens Chris var rastløs og hadde problemer med å konsentrere seg. Hun tok eksamen med glans, mens han så vidt besto, og da det ble tid for college, førte nettopp denne forskjellen mellom dem til at det ble slutt på forholdet deres. June fikk stipend og dro til Berkeley for å studere der, mens Chris’ foreldre med nød og neppe fikk ham inn på det lokale colleget.

I begynnelsen skrev de lange kjærlighetsbrev og hadde lidenskapelige helgebesøk hos hverandre, la planer for skoleferiene og fantaserte om ekteskap. Like etter jul det første året på college bestemte June seg for å skifte fra sykepleierstudiet til medisinerstudiet. Det gjorde at studiene ble enda mer tidkrevende enn tidligere. Det ble lenger mellom helgebesøkene, og kjærlighetsbrevene ble redusert til korte meldinger. Forandringen skjedde over natten. Junes mor, Marilyn, ringte henne en dag og fortalte at Chris hadde sluttet på skolen, reist for å verve seg i marinen og tatt Nancy Cruise med seg.

Han kom aldri med noen forklaring overfor June, tok aldri farvel, ba aldri om unnskyldning.

Seks måneder senere, da Chris hadde sin første lengre permisjon fra marinen, holdt mrs Cruise en stor fest for paret og inviterte hele byen, til og med June. Det hele oste av triumf.

June var knust. Ødelagt av skuffelse. Men heldigvis var hun sint også. Hun innså, litt for sent, at Chris hadde vaklet mellom henne og Nancy i fire lange år, og at hvis alle tre hadde fortsatt å bo i samme by, ville dette sannsynligvis ha fortsatt. Hun kunne egentlig prise seg lykkelig over at hun var kvitt ham, og at han og Nancy hadde valgt å flytte. Hun konsentrerte seg helt og fullt om studiene og om å bli lege, tenkte sjelden på Chris, og når hun gjorde det, håpet hun bare at han ikke var lykkelig.

Nå satt hun bak skrivebordet på klinikken sin og stirret på en pasientjournal, uten å se den. Grunnen var selvfølgelig nyheten hun hadde fått samme morgen, om at Chris skulle flytte hjem igjen. Tanken på at hun om ikke lenge kom til å få se ham igjen. Problemet hennes, tenkte hun, var at de aldri hadde brutt skikkelig med hverandre. Fanken, han gadd ikke engang å gjøre det slutt med meg før han stakk av og giftet seg, tenkte hun.

Men nå var alt annerledes. Chris var single igjen

Da June omsider hadde klart å legge kjærlighetssorgen bak seg, hadde hun vært fornøyd med livet sitt, minus Chris. Hun hadde hatt et par kjærester underveis også. Hun hadde ikke akkurat levd som en nonne. Nå var hun blitt trettisju år gammel, men det var fremdeles tid til et langt og til og med fruktbart forhold.

Hun mintes plutselig telefonen hun hadde fått fra moren den gangen…

Tankene gled til de eldre mennene i byen som hadde ertet henne med at den gamle flammen hennes skulle flytte hjem igjen på grunn av henne…

Og så tenkte hun på at hun aldri hadde fått vite hvorfor…

–Jeg trenger noe annet å konsentrere meg om, sa hun høyt. Hun kastet et blikk på klokken og lurte på hva tante Myrna skulle gjøre i lunsjen.

Kontordøren gikk plutselig opp, og klinikkens sykepleier, Charlotte, kom busende inn, omgitt av en sterk lukt av Benson & Hedges. June skvatt til, slik hun pleide å gjøre flere ganger om dagen, hver bidige dag, for Charlotte nektet ganske enkelt å banke på.

–Unnskyld, sa Charlotte. –Dr. Hudson ringte nettopp. Han ville vite om det blir kjøttpudding i kveld.

June skar en grimase, tygget på enden av kulepennen sin og så på henne. Charlotte omtalte alltid Elmer som doktor Hudson og June som June. Hun hadde vært sykepleier for Elmer først, og det virket fremdeles som om hun ga June skylden for at han hadde pensjonert seg.

–Charlotte, sa June, –hvem lager mat hjemme hos deg?

–Bud, svarte Charlotte tvert. –Det vet du godt. Han har laget maten vår helt siden han mistet jobben sist.

–Virker det ikke rart, synes du, at jeg lager kjøttpudding til Elmer hver eneste tirsdag, til og med nå som han er pensjonert?

Charlotte la armene i kors over de tunge brystene og så strengt på June. –Jeg synes han fortjener det, svarte hun.

–Ja, selvfølgelig gjør du det. June så ned på pasientjournalen som lå på skrivebordet foran henne. –Jeg har allerede sagt til ham at jeg venter ham i sekstiden. Du kan minne ham på det, ok? Hun gjorde et raskt notat i margen på journalen. Ingenting skjedde borte i døråpningen, og hun så opp igjen. Charlotte så plutselig ut som om hun sto limt til gulvet. Øynene var vidt oppsperret, munnen var åpen, og hun var blitt mistenkelig blek. Hun løftet en skjelvende hånd til brystet, sank sammen og gikk i gulvet med et hørbart dunk.

–Charlotte!

June var borte hos henne i løpet av noen få sekunder, og John Stone og klinikkens kontorassistent, Jessie, var der omtrent samtidig. June presset stetoskopet mot Charlottes bryst. Ingen tegn til liv. Hun klemte fingrene mot pulsårene på begge sider av den tykke halsen hennes.

–Jessie, sa John, –hent nødutstyret, fort. Vi setter opp EKG-en og defibrillatoren her i gangen. Og ring politikammeret. Vi må ha sjåfør og følgebil til Valley Hospital. June, begynn med brystkompresjon. Jeg skal gjøre tuben klar og få den på plass.

June begynte å presse hendene mot Charlottes bryst og talte høyt. –En, to, tre, fire…

Lyden av hvinende hjul annonserte at trallen med nødutstyret var på plass. Den inneholdt EKG-apparatet, nødmedisiner, elektroder og alt som skulle til for å behandle en hjertestans. John la seg på kne ved siden av Charlottes skuldre, la hodet hennes bakover og fikk tuben ned i halsen hennes og begynte å klemme på posen.

June stoppet med kompresjonene et øyeblikk, åpnet Charlottes hvite uniform og begynte å feste elektroder til brystet hennes. –Jessie, sa hun, –når du har ringt politiet, ringer du min far og Bud Burnham. Den unge piken sprang bort gjennom gangen igjen. –De forbannete sigarettene, mumlet hun så.

–Skynd deg, sa John. –Har vi sinusrytme?

EKG-apparatet var gammelt. Langsomt. June ventet utålmodig på at den første stripen med våt graf skulle komme ut. –Ingen hjerteslag, sa hun og presset elektrodene mot Charlottes bryst. –Klar! ropte hun. John løftet hendene fra posen, og det elektriske støtet var så kraftig at det formelig løftet Charlottes tunge kropp opp fra gulvet. Fremdeles skjedde ingenting. June økte voltstyrken og presset elektrodene mot sykepleierens bryst igjen –Kom igjen, Charlotte! Klar! Hun så på tapen. Ingen tegn til liv.

–Jeg har lidokainen klar, sa John.

June flyttet seg til side, og han satte injeksjonen rett i brystet på sykepleieren. I samme øyeblikk som han var ferdig, økte June voltstyrken igjen og presset elektrodene mot Charlottes bryst på nytt. –Sinusrytme, utbrøt hun, skjelven av lettelse.

–Det er jenta vår, det, sa John. –Sta. Få i gang intravenøstilførsel, Ringers-oppløsning. Jeg doserer Lasix og betablokkere. Har vi journal på henne?

–Jessie finner den. John, dette kommer til å skake min far opp, ganske kraftig, er jeg redd. Charlotte var kontorsøsteren hans i tretti år. Minst.

–Det skaker oss opp, alle sammen, June, svarte John. Han hadde bare vært ansatt ved klinikken i noen få måneder, men hadde allerede knyttet bånd til den biske, men usedvanlig dyktige, eldre sykepleieren. –Jeg rygger ambulansen frem til døren og får båren ut, hvis du klarer deg alene her nå.

–Gå. Jo før vi får henne til sykehuset, jo bedre sjanser har hun.

John sprang gjennom klinikken og ut bakdøren, og imens lå June på kne ved siden av Charlotte og strøk henne over pannen. –Jeg trengte riktig nok noe annet å konsentrere meg om, mumlet hun, –men ikke noe så dramatisk som dette.

*

June og Elmer tilbrakte kvelden på Valley Hospital sammen med familien Burnham. Charlotte var ved bevissthet, og det gikk ganske bra med henne, men det som var skjedd, hadde ikke bare vært et varsel, det var et ordentlig, kraftig infarkt. Det eneste spørsmålet nå var hvor stor skade det hadde forårsaket. I beste fall ville hun bli helt bra igjen, men hun kunne uansett ikke fortsette å leve som hun hadde gjort. Og det inkluderte jobben som sykepleier.

–Hun har alltid sagt at jobben har vært den beste delen av livet hennes, sa sønnen, Archie, til June og Elmer.

June tok hånden hans i sin. –Hun har alltid sagt til oss at det å se dere barna vokse opp, var det beste.

–Hun får bedre tid til barnebarna nå, sa Elmer.

–Hun klarer seg, ikke sant, doktor? sa Bud og så fra June til Elmer, uten å spesifisere nærmere hvilken av de to legene han henvendte seg til.

–Vi vet ikke så mye ennå, Bud, svarte June. –Hjertet hennes har fått seg en alvorlig smell. Men legevitenskapen er forbløffende, og det som kunne tatt livet hennes for ti år siden, er relativt enkelt å håndtere nå. Heldigvis skjedde det mens hun var på jobb. Vi kom i gang med behandlingen umiddelbart. Det er en klar fordel og øker sjansene hennes til å bli bra igjen.

Da Elmer og June litt senere forlot sykehuset, sa hun til ham: –Hvordan skal vi ordne oss med sykepleier nå?

–Ring vikarbyrået. De har nok en de kan sende utover.

–Jeg vet det. Jeg mener på lang sikt. Charlotte er ferdig som sykepleier, det vet både du og jeg.

–Jeg tror ikke jeg vil avskrive henne så raskt. Hun har alltid vært en seig plante, mente Elmer.

June tenkte for seg selv at det nok skulle mer enn seighet til denne gangen.

John var på vakt og hadde ambulansen denne kvelden, så June kjørte tilbake til Grace Valley sammen med faren i pickupen hans. På veien ringte hun John og fortalte ham hvordan det gikk med Charlotte, og da de var fremme i byen igjen, gikk de bort på kafeen for å få seg noe å spise. Sadie, som hadde ventet tålmodig på klinikken, ble med. George hadde alltid noe godt til henne.

Charlotte var, på samme måte som Elmer, fast inventar i den lille byen. Hun hadde vært sykepleier i førti år, hele tiden i Grace Valley. Hun hadde bare tatt seg fri fra jobben for å få barn, og dem hadde hun fått seks stykker av. Så å si alle som bodde i byen, hadde hatt med henne å gjøre på et eller annet tidspunkt i livet sitt. Nyheten om hjertestansen hennes hadde spredt seg som ild i tørt gress, og alle som var til stede på kafeen, ville vite hvordan det gikk med henne.

Da June og Sadie kom hjem den kvelden, var klokken blitt over ti… og utelyset hennes sto på.

Hun visste at hun hadde slukket det selv da hun gikk om morgenen. Det var lys inne i huset også, og det fikk henne til å smile.

Det var våren før hun hadde møtt ham… den hemmelige kjæresten sin. Jim Post var agent i narkotikapolitiet og hadde hatt et spaneroppdrag i Trinity Alps. Han hadde infiltrert en av de mange marihuanafarmene der oppe. En av mennene som drev farmen, var blitt skutt, og Jim hadde kjørt ham til Junes klinikk, truet henne med revolver og forlangt at hun tok ut kulen og stelte såret. Romansen mellom de to hadde startet kort tid etter, og det hadde ikke vært nødvendig å true henne til den. Hun hadde straks falt for den flotte, sterke agenten.

Hun gikk inn og lukket døren stille etter seg, og så listet hun seg gjennom stuen og kjøkkenet, mot lyset og soverommet. Han satt i lenestolen inne i hjørnet, med føttene hvilende på skammelen. Han hadde trukket over seg teppet som pleide å ligge ved fotenden i sengen hennes, og på brystet hans lå en åpen bok med sidene vendt ned.

Han hadde anlagt skjegg siden hun så ham sist, et flott, lysebrunt skjegg. Men håret var klippet kortere, nesten helt ned til hodebunnen. Han var ikke så brun i huden som sist hun så ham, men det skyldtes nok at han hadde hatt kontorarbeid de siste par månedene, og at sommeren nærmet seg slutten. Det var begynt å bli kjølig om kveldene.

Litt av en superagent, tenkte hun og smilte for seg selv. Han rørte seg ikke da hun og Sadie kom inn. Hun listet seg bort til stolen hans og la seg på kne ved siden av den, løftet forsiktig boken vekk fra brystet hans og la hodet sitt der i stedet. Han la armene langsomt om henne, akkurat som hun hadde ventet.

–Hva gjør du her? spurte hun. –Det er kjøttpuddingkveld. Det vet du.

–Det blir tydeligvis ikke kjøttpudding i kveld, svarte han. –Jeg ventet til ni, og så gikk jeg inn. Jeg regnet med at om Elmer kom sammen med deg, ville du skjønne av utelyset at jeg var her.

–Det er midt i uken. Dette er ikke ferie, er det vel?

–Nei. Jeg har en god og en dårlig nyhet.

–Jeg hater sånne, sa hun.

–Jeg har et par dager.

–Er det den dårlige nyheten? spurte hun, vel vitende om at det ikke var det.

–De sender meg til Ozarks… fordi jeg har så god erfaring med å jobbe i fjellene.

Hun satt taus et øyeblikk. –Det er veldig langt borte.

–Tror du ikke jeg vet det?

–Hvorfor ventet du ikke med å fortelle meg dette til i morgen?

–Jeg kunne ikke gjøre det mot deg, sa han. –Det er ikke så mange høydepunkter i dette forholdet vårt. Du har i det minste rett til å få vite sannheten.

Hun smilte mot brystet hans, men lot ham ikke se det. Hun trengte ham sant å si akkurat nå, og han var den siste hun hadde regnet med å få trøst og støtte av i kveld.

–Hvorfor er det ikke kjøttpudding i kveld? spurte han.

–Vi har hatt et krisetilfelle. Kontorsøsteren min. Charlotte. Hun fikk et infarkt på jobben i dag. Et alvorlig infarkt. Vi mistet henne nesten.

–Dere klarte å redde henne, altså?

–Ja. På hengende håret. Men hun er i dårlig form.

–Jeg antar at dette betyr at du ikke kan ta deg et par dager fri… på kort varsel?

–Hvis vi hadde truffet hverandre mens vi var mye yngre, sa hun, –ville du ha valgt et annet yrke da?

–Ville du?

–Du ville ha blitt en elendig ektemann.

–Du ville ha blitt en fantastisk hustru.

–Smiger har aldri bitt på meg. Hun lurte på om han merket at hun smilte mot brystet hans. Hele kroppen hennes smilte.

–Hvis du ikke kan ta deg fri et par dager, kan du i det minste ta av deg klærne da?

Hun sukket tungt. –Tja, hvis du skal ut i krigen igjen, er vel det det minste jeg kan gjøre.

Han klemte armene om henne. –Jeg har en nyhet til. Jeg vet ikke helt om den kan kalles god eller dårlig. Det får du heller finne ut selv.

–Hva er det?

–Når jeg er ferdig med dette nye oppdraget, vil jeg få tilbud om å førtidspensjonere meg, med fulle rettigheter.

Hun løftet hodet og møtte blikket hans. Betydde dette at oppdraget i Ozarks var veldig farlig? Eller unormalt langvarig? Betydde det at det ville gå måneder før hun fikk se ham igjen? «Tilbud,» hadde han sagt. Betydde det at han kanskje kom til å takke nei til det? Eller ville han takke ja… og komme tilbake hit til henne, for å bli her for godt? Hun hadde mange spørsmål hun ville ha svar på, men hun hadde ikke tenkt å sitte oppe hele natten og prate. Hun hadde ingenting imot å være våken hele natten… men hun ville ikke bruke tiden til prat.

–La oss ikke snakke mer om dette akkurat nå. Hun bet ham lett i underleppen. –Jeg vil ikke kaste bort mer dyrebar tid.

